|  |  |  |  |
| --- | --- | --- | --- |
|

|  |
| --- |
| № исх: 06-2-02/2933 от: 16.06.2023№ вх: 2468/ДС-172 от: 19.06.2023 |

**«ҚАЗАҚСТАН РЕСПУБЛИКАСЫНЫҢ****ҰЛТТЫҚ БАНКІ»**РЕСПУБЛИКАЛЫҚ МЕМЛЕКЕТТІК МЕКЕМЕСІ | Герб РК_цветной_латиница | РЕСПУБЛИКАНСКОЕ ГОСУДАРСТВЕННОЕ УЧРЕЖДЕНИЕ**«НАЦИОНАЛЬНЫЙ БАНК РЕСПУБЛИКИ КАЗАХСТАН»** |
| Z05T8F6, Астана қаласы, «Есіл» ауданы, Мәңгілік Ел даңғылы, 57А ғимаратытел.: +7 7172 775577, факс: +7 7172 554577E-mail: hq@nationalbank.kz |  | Z05T8F6, город Астана, район «Есиль», проспект Мәңгілік Ел, здание 57Ател.: +7 7172 775577, факс: +7 7172 554577E-mail: hq@nationalbank.kz |
|  \_\_\_\_\_\_\_\_\_\_\_\_\_\_\_\_\_\_№**\_\_\_\_\_\_\_\_\_\_\_\_\_\_**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  |  |

**Қазақстан Республикасы**

**Парламенті Мәжілісінің**

**депутаттары**

**Е.С. Бапиге**

**Ә.О. Жұбановқа**

**Қ.Ж. Исаға**

**Н. Тауға**

**Г.Ш. Танашеваға**

*2023жылғы 16.05. №ДС-172 депутаттық сауалға*

**Құрметті депутаттар!**

Қазақстан Республикасының Ұлттық Банкі (бұдан әрі – Ұлттық Банк) Сіздердің екінші деңгейдегі банктердің дивидендтерді төлеуіне қатысты 2023 жылғы 16 мамырдағы №ДС-172 сауалыңызды қарап, мыналарды хабарлайды.

«Қазақстан Республикасының Ұлттық Банкі туралы» Қазақстан Республикасы Заңының 51-1-бабына сәйкес, Ұлттық Банк дербес және (немесе) өзге де мемлекеттік органдармен бірлесіп өздерінің құзыреті шеңберінде қаржы жүйесінің тұрақтылығын қамтамасыз етуге бағытталған шараларды әзірлейді және жүзеге асырады.

Ұлттық Банк, Қазақстан Республикасының Үкіметі және қаржы нарығы мен қаржы ұйымдарын реттеу, бақылау және қадағалау жөніндегі уәкілетті орган[[1]](#footnote-1) (бұдан әрі – Агенттік) қаржы жүйесінің тұрақтылығы мәселелері бойынша, оның ішінде жүйелік тәуекелді барынша азайту, қаржы дағдарысының туындауын болғызбау және оның салдарларын барынша азайту мақсатында келісілген шешімдер кешенін әзірлеу, қабылдау және іске асыру, сондай-ақ қаржылық тұрақтылық мәселелері бойынша келісім жасасу арқылы өзара іс-қимыл жасайды.

Осыған байланысты Ұлттық Банк, Қазақстан Республикасының Үкіметі және Агенттік банк секторының қаржылық орнықтылығын қамтамасыз ету, салымшылардың мүдделерін қорғау мақсатында ғана және экономикаға оң әсерін ескере отырып, екінші деңгейдегі банктерді қолдау шараларын жүзеге асырады. Банктерге қолдау көрсетудің негізгі қағидаттары мемлекеттік қаражаттың ақылы болуы, мерзімділігі және қайтарымдылығы болып табылады.

***Ұлттық қордан банктерді қолдауға бөлінген қаражатқа қатысты***

Қазақстан Республикасының Ұлттық қорынан (бұдан әрі – Ұлттық қор) қаражат бөлу Ұлттық қорды басқару жөніндегі кеңестің (бұдан әрі – ҰҚБК) шешімдеріне сәйкес жүзеге асырылады. Қолданыстағы Мемлекеттік қаржыны басқарудың 2030 жылға дейінгі тұжырымдамасына және бұған дейін қолданыста болған Ұлттық қордың қаражатын қалыптастыру және пайдалану тұжырымдамасына сәйкес, **Ұлттық қордан берілетін барлық трансферттер** банк секторын қалыпқа келтіруге қаражат бөлуді қоса алғанда, бюджеттік рәсімдерге сәйкес **республикалық бюджет** **арқылы беріледі**.

**Банк секторын қолдауға** Ұлттық қордан республикалық бюджетке нысаналы трансферттер түрінде мынадай:

1. 2014 жылы банк секторын қалыпқа келтіру үшін «Проблемалық кредиттер қоры» АҚ-ны капиталдандыруға 250 млрд теңге мөлшерінде *(ҰҚБК 2014 жылғы 9 сәуірдегі № 01-7.3 хаттамасы,* *Қазақстан Республикасы Президентінің
2013 жылғы 10 қазандағы № 669 Жарлығы, «2014-2016 жылдарға арналған республикалық бюджет туралы» Қазақстан Республикасының Заңына өзгерістер енгізу туралы»
2014 жылғы 7 қарашадағы № 247-V Қазақстан Республикасының Заңы)*.

2. 2017 жылы банк секторын қалыпқа келтіру үшін 1 092,9 млрд теңге мөлшерінде қаражат бөлінді (*ҰҚБК 2017 жылғы 13 ақпандағы № 17-01-9.1 хаттамасы, Қазақстан Республикасы Президентінің 2017 жылғы 14 ақпандағы № 421 Жарлығы, «2017-2019 жылдарға арналған республикалық бюджет туралы» Қазақстан Республикасының Заңына өзгерістер енгізу туралы» 2017 жылғы 20 ақпандағы № 46-VI Қазақстан Республикасының Заңы*)*.*

Сонымен қатар, 2012 жылы **банк секторын қолдауға** «БТА Банк» АҚ-ның «Самұрық-Қазына» ҰӘҚ» АҚ алдындағы міндеттемелерін одан әрі «Қазкоммерцбанк» АҚ-ға беру мүмкіндігімен қайта құрылымдау үшін Ұлттық қордың қаражатынан 73 млрд теңгеге «Самұрық-Қазына «ҰӘҚ» АҚ-ның облигациялары сатып алынды. Бұл облигациялар 2017 жылы **толығымен өтелді**. Ұлттық қордың алдындағы міндеттемелер орындалды*.*

***Дивиденд төлеуге қатысты***

«Қазақстан Республикасының кейбір заңнамалық актілеріне Мемлекет басшысының жекелеген тапсырмаларын іске асыру мәселелері бойынша өзгерістер мен толықтырулар енгізу туралы» 2022 жылғы 30 желтоқсандағы Қазақстан Республикасының Заңымен Қазақстан Республикасының банктік заңнамасына **уәкілетті орган – Агенттіктің нормативтік құқықтық актісінде**[[2]](#footnote-2) көзделген шарттар сақталған кезде қаржылық орнықтылықты қамтамасыз ету және қалыпқа келтіру үшін мемлекеттік бюджеттің, Ұлттық қордың, Ұлттық Банктің және (немесе) оның еншілес ұйымдарының қаражаты пайдаланылған **банктерге** **дивиденд төлеуді шектейтін** түзетулер қабылданды.

Осы түзетулерге және Агенттіктің нормативтік құқықтық актісіне сәйкес балансында мемлекеттік қолдау қаражаты сақталатын банктер пайданы бөлуде шектелген және мемлекеттік қолдау қаражатын пайдалану бойынша кірістен тазартылған пайданы ғана және мынадай шарттар сақталған кезде:

1) мемлекеттік қолдаудан дисконт (кіріс) шегерілгеннен кейін меншікті капиталдың оң қалдығы болғанда;

2) банктің меншікті капиталындағы дисконттың үлесіне мемлекеттік қаражаттың пропорционалды мөлшерде мерзімінен бұрын қайтарылуы қамтамасыз етілгенде;

3) Агенттіктің нормативтік құқықтық актісіне сәйкес пайда мөлшерін айқындау бойынша банк есептеулерінің сәйкестігін растайтын тәуелсіз аудиторлық ұйымның жеке есебі болғанда дивидендтерге бөле алады.

Агенттіктің нормативтік құқықтық актісінің қолданыс аясына кіретін барлық банктің ішінен 2 банк («Қазақстан Халық Банкі» АҚ, «Bank RBK» Банкі» АҚ) 2022 жылдың қорытындысы бойынша дивиденд төлеу туралы және тиісінше мемлекет алдындағы міндеттемелердің бір бөлігін мерзімінен бұрын өтеу туралы шешім қабылдады.

«Қазақстан Халық Банкі» АҚ мемлекеттік қолдау шараларын тікелей алушы болып табылмайды. «Қазкоммерцбанк» АҚ-ны иеленгеннен кейін «Қазақстан Халық Банкі» АҚ Ұлттық қордан бөлінген 250 млрд теңге есебінен орналастырылған салым бойынша міндеттемелердің құқықтық мирасқоры болады.

*Анықтама үшін: Ұлттық қордан бөлінген 250 млрд теңге банк секторын қалпына келтіру үшін «Проблемалық кредиттер қоры» АҚ-ны капиталдандыруға бағытталған болатын. Бұл қаражатты «Проблемалық кредиттер қоры» АҚ «Қазкоммерцбанк» АҚ-дағы салымға орналастырған. Осы банкті «Қазақстан Халық Банкі» АҚ иеленген соң салым иеленушінің* *балансына ауысты.*

2022 жылдың қорытындысы бойынша акционерлерге дивиденд төлеу мүмкіндігі мақсатында «Қазақстан Халық Банкі» АҚ 28,4 млрд теңге сомасындағы қаражатты немесе төленетін дивиденд сомасының 10,26%-ын мерзімінен бұрын ішінара қайтаруды жүзеге асырды.

«Bank RBK» Банкі» АҚ тарапынан 13 млрд теңгеге жуық сомаға мемлекет алдындағы міндеттемелерді мерзімінен бұрын ішінара өтеу күтілуде.

**Төраға Ғ. Пірматов**

*Орынд. Динара Садыбаева, тел.8(7172)775417*

1. Қазақстан Республикасының Қаржы нарығын реттеу және дамыту агенттігі [↑](#footnote-ref-1)
2. Қаржылық орнықтылығын қамтамасыз ету және (немесе) оны қалпына келтіру үшін мемлекет бюджетінің, Қазақстан Республикасы Ұлттық қорының, Қазақстан Республикасы «Ұлттық Банкінің және (немесе) оның еншілес ұйымдарының қаражаты пайдаланылатын екінші деңгейдегі банктің жай және (немесе) артықшылықты акциялар және (немесе) мерзімсіз қаржы құралдары бойынша пайданы бөлу, дивидендтер есептеу, сондай-ақ меншікті акцияларды кері сатып алуды жүргізу талаптарын бекіту туралы» Қазақстан Республикасы Қаржы нарығын реттеу және дамыту агенттігі Басқармасының 2023 жылғы 27 сәуірдегі № 21 Қаулысы [↑](#footnote-ref-2)